Yhtiön mukaan viimeinen matka Suomeen on 3. huhtikuuta, mutta ulkoministeriö tiedotti aluksi toisin.

Finnlines kuljettaa rahtia ja matkustajia Saksan ja Suomen välillä. AOP

Finnlinesista kerrotaan Iltalehdelle, että yhtiö lopettaa matkustajaliikenteen Suomeen. Yhtiön mukaan päätös on tehty tänään Suomen hallituksen rajoitustoimien vuoksi.

Hallitus tiedotti eilen 30. maaliskuuta, että se aloittaa pikaisesti valmistelut laivaliikenteen henkilö- ja matkustajaliikenteen lopettamiseksi, lukuun ottamatta tavara- ja rahtiliikennettä. Päätöstä laivaliikenteen rajoituksista ei siis ole vielä tehty.

Finnlines ei ole tiedottanut matkustajien laivaliikenteen seisahtumisesta. Viimeksi maanantaina yhtiö tiedotti, että liikenne jatkuu normaalisti.

Iltalehti on saanut yhteydenottoja suomalaisilta, jotka ovat yllättyneet kuullessaan laivaliikenteen pysähtymisestä muualta kuin Finnlinesilta.

Ulkoministeriö on tänään tiedottanut, että matkustajaliikenne Finnlinesilla päättyy 13. huhtikuuta saakka.

Finnlinesin mukaan viimeinen matkustajille mahdollinen lähtö Saksan Travemündestä Helsinkiin on 3. huhtikuuta kello 3. Epäselvyyttä on aiheuttanut se, että ulkoministeriö on tiedottanut, että viimeinen laiva lähtee jo ensi yönä eli 1. huhtikuuta. Finnlinesin mukaan viimeinen lähtöpäivä on 3. huhtikuuta.

Finnlinesin mukaan laajaa tiedotusta ei ole tehty, koska tietoja lähdöistä ei ole vahvistettu.

– Viranomaiset eivät vielä ole lopullisesti vahvistaneet tätä [viimeistä lähtöä], ja sen vuoksi emme ole voineet asiasta tiedottaa nettisivuillamme. Olemme kuitenkin olleet yhteydessä henkilöihin, joilla on lähipäiville voimassa oleva varaus. Pahoittelemme syvästi asiakkaillemme aiheutunutta vaivaa ja harmia, Finnlinesista kerrotaan.

Finnlinesin matkustajaliikennöinti Suomen ja Ruotsin välillä on lopetettu jo aiemmin. Myös muiden laivayhtiöiden matkustajaliikenne Ruotsiin ja Viroon pääsääntöisesti lopetettu.

Lue uusimmat uutiset koronaviruksesta täältä.